Räägime, kuidas treenida end kodus. Abiks võivad olla nii varasemad teadmised kehalisest kasvatusest kui ka uus ajakirja "Üks" audiotreening. Kiirabivelsker Margit Pärn jätkab selgituste andmist traumade ennetamise teemal, seekord tuleb juttu lastest üksi kodus. Toidurubriigis jätkame juttu poola toitudest ning nädala jooksul leiab Huvitaja koduleheküljelt retsepte.    TÄNASED RETSEPTID POOLA KÖÖGIST:  KARTULIPANNKOOGID  1 kg kartuleid, 1-2 muna, 1-2 sibulat, 3-4  supilusikatäit jahu, soola, pipart, praadimiseks  õli või rasva, soovi korral petersellivarsi ja umbes 60 ml piima     Kartulid koorida, pesta ja riivida tihedal riivil. Peenestamiseks võib kasutada ka köögikombaini. Taignale võib lisada nii riivitud toorest sibulat kui ka peenestatud ja eelnevalt väheses õlis kuldseks praetud sibulat. Kui soovitakse lisada toorest sibulat, siis tuleb see segada riivitud  kartulimassiga ning lisada juurde veidi kuuma piima. Seejärel lisada jahu, munad, sool ja pipar ning segada taigen läbi. Praadida pannkoogid kuumas õlis kahelt poolt kuldpruuniks. Need peaksid jääma üsna õhukesed. Pannkooke võib süüa nii magustoiduks kui ka soolase toiduna. Lisanditeks sobivad hapukoor, jogurt või kaste, näit. seenekaste. Soolastesse kookidesse võib sibula asemel lisada ka värsket hakitud peterselli.      KALA TARRENDIS  1 kg forelle, 150 g porgandeid, 1/4  väiksemat sellerit, 2 porrulaugu valged osad, 1 petersell, 2 loorberilehte, 5 pipratera, 5 valge pipra tera, 4 -5 lusikatäit želatiini, koore- või ürdikastet, vajadusel soola.    Kalad puhastada, pesta ja kuivatada. Kõik juurviljad puhastada ja loputada. Asetada kalad, juurviljad ning maitseained kastrulisse ja kallata ühe vähese veega nii, et nad jääksid täielikult vee alla. Keeta nõrgal tulel 25 min. Siis võtta kalad vahukulbi või -lusikaga leemest välja, kurnata ning eemaldada neilt nahk.  Asetada kalad vaagnale. Garneeringuks sobib roheline konservihernes, värsked petersellilehed, sidrunilõigud ja pooleks lõigatud keedetud munad. Puljong kurnata läbi ja 700 ml puljongile lisada vees lahustatud želatiin. Soovi korral lisada ka soola ning soojendada vedelikku seejärel nõrgal tulel kuni keemiseni, lasta jahtuda, valada forellid üle tarduma hakkava vedelikuga ning panna külmkappi.    Vaata eilset retsepti arhiivist 20. oktoobri saate tutvustuse alt.